钦定古今图书集成/方舆汇编/职方典/第1282卷 > 《幽岩记》余珵
## 钦定古今图书集成/方舆汇编/职方典/第1282卷 > 《幽岩记》余珵

出东安西门，走荒山二里强，有石洞，面北曰“幽岩。”自
外绕内凡九门，门隔一洞。初入门为一洞，邃可十馀
丈，广可二十尺，高丈有尺，有石倒悬，叩之作钟声，声
由中达外益洪，复有乳溜若楹檐矗而升，近处础以
载之。两壁间或平或罘，或凹，或佛龛，或梅或垂柳。回
波之状，有若流苏低垂者，有若欂栌高架者，有若云
“霞纾彩者，若虎留迹，若蛟昂头，若鼎铛空覆，千态万
状，莫可悉记。第二洞如前，特深广少于一洞。再折而
西，为第三洞，尚有初洞馀光，虽无烛，亦可履。中有二
小石门，互错而通，俱可分达第四洞，但门径低窄，须
鞠躬方可行。四洞至五洞，微有门，广仅五六尺，深约
五六丈，俨然一委巷也。”傍记岁月游人姓名殆遍。有
小窍如钱，上通天光，光之所烛者，可辨五色。又从一
小石门匍匐入数尺，至六洞，豁然开广。崖间有石凤，
首尾之属类雕刻，宛若舒两翅欲飞之状。下有怒涛
骇浪，若水被搏击者。上有石榻，高“崖陡，未易登，但
堪仰睇而巳。或有健儿循石上之者，自三洞至此，非
烛不可。但窦中巨蝠如鸦，见火辄出飞扑，间有白者
更巨，往往能灭烛，须然燎为备。”其七洞、八洞、九洞，人
言更佳，缘淖湿门窄，兴尽而返。切惟壁中所志岁月，
其曰“元丰”，则是前宋神宗；曰“嘉定”，则是后宋宁宗；曰
“大德”，则元成宗时也。国朝所志者，多未枚举，历年亦
云久矣。有秩官，有誉髦，有骚人墨客，人品亦云多矣。
或书“游至九洞，奇哉”，或书“游至九洞，目饱心醉”，或书
“《九洞》妙不可言”，或书“九洞虽博望乘槎凌汉，趣莫过
是。”是知九洞果佳，而至者匪一。彼先至者，果何人哉？
何心哉？力之勤惰，兴之浓淡，亦可概见矣。余产于浙，
官于闽，由江右而及此，所见佳山水亦多，未有奇妙
若此者，因书以识岁月云。